Krav til sertifikatpliktig arbeid – varme arbeider

Norsk brannvernforening

Dersom det ved varme arbeider benyttes åpen ild, sveise, skjære- og/eller

slipeutstyr utenom faste, spesielt tilrettelagte arbeidsplasser, kreves sertifikat.

Denne listen er utarbeidet i forhold til yrkeskategori, selv om dette i

utgangspunktet ikke er avgjørende betydning. Dette er kun for å synliggjøre,

som en veiledning, hvor det er krav til sertifikat og hvor det ikke er krav til

sertifikat.

Det understrekes at det kun er en helt sikker måte å avgjøre om det er

krav til sertifikat eller ikke – ved å lese forsikringsvilkårene!

**Asfaltering**

Asfaltering av vei, vedlikeholdsasfaltering av eksisterende asfalt på vei, krever

ofte oppvarming av underlaget med åpen flamme. Dette anses likevel ikke som

varmt arbeid og er derfor ikke sertifikatpliktig.

**Bilberging**

Utførelse av varme arbeider, eksempelvis bruk av skjærebrenner ved bilberging

utført av bilbergingsfirma o.l., skjer på tilfeldig arbeidsplass. Slikt arbeid krever

sertifikat.

**Bilverksteder**

En arbeidsplass for oppretter, mekaniker o.l. med søppelstativ i det ene hjørnet,

stabel med dekk i det andre hjørnet og tomemballasje på arbeidsbenken, er ikke

spesielt tilrettelagt for varme arbeider. Dermed er det krav til sertifikat.

Dersom bilreparatøren tar med seg sveiseutstyret e.l. for å bruke det et annet

sted i verkstedet, utenfor verkstedet, i bileierens egen garasje, på en

biloppstillingsplass e.l., så er ikke det verken en fast eller tilrettelagt

arbeidsplass. Da er det krav til sertifikat.

Det er ikke krav til sertifikat for varme arbeider når arbeidet skjer på en fast,

spesielt tilrettelagt arbeidsplass, f. eks. et sveiseverksted.

**Brannvesen**

Det er ikke krav til sertifikat ved varme arbeider som brannvesenet utfører som

akuttinnsats i egenskap av brann- og redningsvesen. Derimot, når

brannvesenets mannskaper f. eks. bruker vinkelsliper, sveiseutstyr m.v. ved

utbedring og vedlikehold av egne bygninger, så er det krav til sertifikat.

**Bønder og avløsere i landbruket**

Flertallet av bøndene har sikkerhetsforskrifter for varme arbeider i

brannforsikringsavtalene sine. Del 1, definisjon, er stort sett likt fra selskap til

selskap. Del 2, forholdsreglene, kan ha litt forskjellig ordlyd fra selskap til selskap.

Del 3 vedrørende taktekking inngår vanligvis ikke i forsikringsavtalene for

bøndene. Når det gjelder del 4, så er det noen selskaper som ikke har krav om

sertifikat i det hele tatt. Andre selskaper krever sertifikat når bonden eller noen

som tilhører hans gård utfører det varme arbeidet for andre, f. eks. for naboen,

mens det ikke er krav om sertifikat når bonden utfører det varme arbeidet for seg

selv.

Innleide håndverkere skal, også ved oppdrag i landbruket, ha sertifikat

overensstemmende med den enkelte oppdragstakers ansvarsforsikring.

Kommunene har vanligvis en ansvarsforsikring med krav om sertifikat for varme

arbeider. For kommunalt ansatte landsbruksvikarer/avløsere, kreves derfor

sertifikat ved utførelse av sertifikatpliktige varme arbeider på gårdsbrukene.

Dersom landsbruksvikaren/avløser er organisert i en avløserring eller et lag

uavhengig av kommunen eller annen arbeidsgiver, er det krav til sertifikat

dersom ringen eller laget har en ansvarsforsikring.

**Container**

Ved varme arbeider i en container spesielt tilrettelagt for utførelse av kun varme

arbeider på f. eks. en byggeplass, er det ikke krav til sertifikat. Ved varme

arbeider utenfor containeren, er det krav til sertifikat.

**Elektrikere og elektromontører/energimontører**

For elektrikere og elektromontører/energimontører gjelder kravet til sertifikat når

det utføres varme arbeider som er sertifikatpliktig slik som f. eks. kutting med

vinkelsliper og bruk av åpen ild. Oppvarming med varmluft ved f. eks.

krympeskjøter, er ikke sertifikatpliktig arbeid. Gassloddebolt som gir åpen

flamme ved bruk f. eks. i et tavleskap, er derimot sertifikatpliktig arbeid.

**Gull- og sølvsmeder**

Gull- og sølvsmeder foretar smelting av metall og metallegeringer over

gassbluss, d.v.s. med bruk av åpen flamme. Arbeidet skjer på fast, tilrettelagt

arbeidsplass. Det enkelte arbeid har i tillegg svært små dimensjoner. Det er ikke

krav til sertifikat. Det samme gjelder for tannteknikere.

**Gulvleggere**

Når gulvleggere foretar ”sveising” av gulvbelegg uten bruk av åpen flamme,

regnes det ikke som sveising i vanlig forstand. Slikt arbeid er derfor ikke

sertifikatpliktig.

**Kobber- og blikkenslagere**

Lodding på tidligere tekkede tak er ikke omfattet av forbudet mot bruk av åpen

flamme ved taktekking. Det betyr at en kobber- og blikkenslager kan foreta

lodding med åpen flamme på tidligere tekkede tak. Ansvarsforsikringen til

kobber- og blikkenslageren setter imidlertid krav om sertifikat.

**Malere**

Fjerning av gammel maling med varmluft er ikke sertifikatpliktig arbeid.

**Offshore**

Sertifiseringsordningen gjelder ikke offshore-virksomheten.

**Plastsveising**

Fremstilling og reparasjon av presenninger, kapeller til lastebiler o.l. skjer gjerne

ved ”sveising” av plast. Når det skjer uten bruk av åpen flamme, er det ikke krav

til sertifikat.

**Rørleggere**

Lodding med åpen flamme på tilfeldig arbeidsplass, er sertifikatpliktig. Lodding

uten bruk av åpen flamme, selv på tilfeldig arbeidsplass, er ikke sertifikatpliktig

arbeid.

**Skipsverft - nye skip**

Sikkerhetsforskriftene for varme arbeider med kravet om sertifikat gjelder for

Forsikringsavtalelovens virkeområde. I praksis inkluderer det så godt som all

landbasert nærings- og industrivirksomhet. Forsikringsselskapenes

sikkerhetsforskrifter for varme arbeider gjelder ikke forsikringer som faller inn

under Norsk Sjøforsikringsplan. En aktuell forsikring under Norsk

Sjøforsikringplan, er byggerisiko for skip. Den praktiske konsekvensen av dette

er som følger:

Bygninger, kraner, kaianlegg m.v. på et skipsverft har forsikringer under

Forsikringsavtalelovens virkeområde. Dersom det utføres varme arbeider på

bygninger, kraner, kaianlegg og utstyr for øvrig, er det krav til sertifikat. Dersom

det utføres varme arbeider på en maskindel som er fraktet inn på et område som

er fast, spesielt tilrettelagt for varme arbeider, er det ikke krav til sertifikat.

Selve skipet som er under bygging, har en byggerisikoforsikring under

Norsk Sjøforsikringsplans virkeområde. For sveising, skjæring og andre former

for varme arbeider på skip under bygging, er det derfor i utgangspunktet ikke

krav til sertifikat.

Ved bygging av skip i en tidlig fase med stort sett bare stålarbeider, er

brannrisikoen liten. I utrustningsfasen er brannrisikoen atskillig større. Mange

skipsverft har derfor fått krav i sine forsikringsavtaler om sertifikat også for skip

under bygging! Jfr. den enkelte forsikringsavtale.

Mange verft setter også krav til sertifikat til alle underleverandører som skal

utføre varme arbeider for verftet. Det er også slik at innleid arbeidskraft vil ha,

slik det fremgår av denne arbeidskraftens ansvarsforsikring, et krav til sertifikat

– også ved arbeid på skip som har byggerisikodekning.

**Skipsverft – reparasjon av skip**

Skip er vanligvis kaskoforsikret, også når de er til reparasjon på et skipsverft.

Skipsverftet har på sin side en reparasjonsansvarsforsikring. Ved brann som

følge av varme arbeider under reparasjon av skip, vil skaden vanligvis bli dekket

av skipets kaskoforsikring.

Kaskoforsikringen reguleres av Norsk Sjøforsikringsplan. Det er ikke vanlig med

krav til sertifikat for slike kaskoforsikringer. Dersom reparasjonen blir utført av

verftets egne ansatte eller med innleid arbeidskraft (ikke av skipets eget

mannskap) og brannen skyldes grov uaktsomhet fra den personen verftet hadde

engasjert til arbeidet, vil kaskoforsikringsselskapet sende et regresskrav

(tilbakebetalingskrav) til det forsikringsselskapet som har verftets

ansvarsforsikring. I denne forsikringsavtalen vil det normalt være et krav om

sertifikat ved utførelse av varme arbeider. Konklusjonen er at for skipsverft vil

det normalt være krav til sertifikat ved reparasjon av skip.

**Skogbrukere**

Dersom maskinkjøreren som ikke har ansvarsforsikring foretar en

reparasjonssveising på skogbruksmaskinen i skogen, er det ikke krav til sertifikat. Dersom arbeidet gjøres av en profesjonell sveiser i skogen (tilfeldigarbeidsplass), så vil sveiseren ha et krav om sertifikat i sin ansvarsforsikring.Dersom arbeidet gjøres i maskinbedriftens garasje/bygning, uansett hvem som gjør arbeidet, så vil det være krav til sertifikat i bygningens brannforsikring dersom ikke arbeidet skjer på en fast og spesielt tilrettelagt arbeidsplass i bygningen.

**Sliping av skøyter**

Sliping av skøyter gjøres vanligvis med spesialmaskiner med smergelskiver som

gir gnister. Slik sliping defineres som varmt arbeid. Dersom slipingen skjer

foregår i en ikke-industriell virksomhet, defineres slipingen som et ikke sertifikatpliktig varmt arbeid.

**Taktekkere**

Taktekkere foretar ”sveising” av takbelegg. Når det skjer uten bruk av åpen

flamme, regnes ikke arbeidet som sveising i vanlig forstand. Arbeidet er da ikke

sertifikatpliktig.

Brukes det derimot åpen flamme, er det krav til sertifikat. Jfr.

sikkerhetsforsikriftene vedrørende taktekking og forbudet mot åpen flamme ved

tekking av tidligere tekkede tak.

**Tannteknikere**

Se gull- og sølvsmeder.

**Yrkesutdanning – elever og lærlinger**

Det er ikke krav til sertifikat for elever i yrkesrettet videregående skole ved

utførelse av varme arbeider på tilfeldig arbeidsplass når arbeidet skjer som et

ledd i undervisningen under ledelse av lærer med sertifikat.

For lærling i bedrift, så ser enkelte selskaper det slik at det er krav om sertifikat

(på lik linje med utenlandsk arbeidskraft), mens andre selskaper vil ikke kreve

sertifikat så lenge det varme arbeidet gjøres under oppsyn med en som har

sertifikat. For lærlinger som for alle andre, er det avgjørende for ansvars- og

erstatningsspørsmålet om vedkommende har vært grovt uaktsom eller ikke, om

vedkommende har brutt sikkerhetsforskriftenes del 2 eller 3, og om det er

årsakssammenheng mellom bruddet og skaden.

**Yrkesutdanning - lærere**

De yrkesrettede videregående skolenes undervisningsrom for kun

metallbearbeiding, anses som fast, spesielt tilrettelagt arbeidsplass. Dermed er

det ikke krav til sertifikat for yrkesskolelæreren.

Dersom undervisningen foregår i rom som benyttes til mer enn bare

metallbearbeiding, f. eks. også trebearbeiding, er dette ikke å anse som fast,

spesielt tilrettelagt arbeidsplass. Dermed er det krav til sertifikat for

yrkesskolelæreren.

Yrkesskolelærere som gir undervisning som skal føre frem til sertifikat for

elevene, må ha sertifikat som instruktør.